ธ.ก.ส. คาดราคาสินค้าเกษตรเดือนมิถุนายนเพิ่ม
ธ.ก.ส. คาดการณ์ราคาสินค้าเกษตร เดือนมิถุนายน 2562 ข้าวเปลือกหอมมะลิ ข้าวเปลือกเหนียวเมล็ดยาว น้ำตาลทรายดิบ สุกร มีแนวโน้มราคาเพิ่มขึ้น
6 มิ.ย. 2562

ธ.ก.ส. คาดการณ์ราคาสินค้าเกษตร เดือนมิถุนายน 2562 ข้าวเปลือกหอมมะลิ ข้าวเปลือกเหนียวเมล็ดยาว น้ำตาลทรายดิบ สุกร มีแนวโน้มราคาเพิ่มขึ้น
นายสมเกียรติ กิมาวหา ผู้ช่วยผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ธ.ก.ส. คาดการณ์สถานการณ์ราคาสินค้าเกษตร เดือนมิถุนายน 2562 ที่จะมีราคาเพิ่มขึ้น ได้แก่ ข้าวเปลือกหอมมะลิ คาดว่าราคาจะเพิ่มขึ้นจากเดือนก่อน 0.22-0.50% อยู่ที่ราคา 15,735-15,780 บาท/ตัน ข้าวเปลือกเหนียวเมล็ดยาว ราคาจะเพิ่มขึ้นจากเดือนก่อน 1.24-1.69% อยู่ที่ราคา 11,250-11,300 บาท/ตัน
ด้านน้ำตาลทรายดิบตลาดนิวยอร์ก ราคาจะเพิ่มขึ้นจากเดือนก่อน 2.50-5.00% อยู่ที่ราคา 11.84-12.13 เซนต์/ปอนด์ (8.32-8.52 บาท/กก.) และสุกร ราคาจะเพิ่มขึ้นเล็กน้อยจากเดือนก่อน 0.50–2.82% อยู่ที่ราคา 71.00 – 73.00 บาท/กก.
ขณะที่สินค้าเกษตรที่มีแนวโน้มราคาปรับตัวลดลง ได้แก่ ข้าวเปลือกเจ้าความชื้น 15% คาดว่าราคาจะลดลงจากเดือนก่อน 0.47-1.24% อยู่ที่ราคา 7,753-7,813 บาท/ตัน ยางพาราแผ่นดิบ ราคาจะลดลงจากเดือนก่อน 1.21–3.78% อยู่ที่ราคา 45.27 - 46.48 บาท/กก.
ด้านข้าวโพดเลี้ยงสัตว์ความชื้นไม่เกิน 14.5% ราคาจะลดลงจากเดือนก่อน 0.15-1.00% อยู่ที่ราคา 7.21-7.28 บาท/กก. ปาล์มน้ำมัน ราคาจะลดลงจากเดือนก่อน 2.85 –11.11% อยู่ที่ราคา 1.75 - 1.60 บาท/กก. มันสำปะหลัง ราคาจะลดลงเล็กน้อยจากเดือนก่อน 1.59 - 9.57% อยู่ที่ 1.85 - 1.70 บาท/กก. และกุ้งขาวแวนนาไม ราคาจะลดลงจากเดือนก่อน 0.36 – 0.72% อยู่ที่ราคา 137.00 – 138.00 บาท/กก.